PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT 
asupra Propunerii legislative pentru modificarea şi completarea art. 51 al Legii nr. 422 din 18/7/2001 cu modificările şi completările ulterioare, privind protejarea monumentelor istorice

 Propunerea legislativă pentru modificarea şi completarea art. 51 al Legii nr. 422 din 18/7/ 2001, cu modificările şi completările ulterioare, privind protejarea monumentelor istorice, a fost transmisă Comisiei pentru cultură, arte, mijloace de informare în masă, cu adresa nr.  P. l. - x  532 din 9 noiembrie 2010, înregistrată la Comisie cu nr. 30/534  din 11 noiembrie 2010 .

Comisia pentru cultură, arte, mijloace de informare în masă a fost sesizată în fond cu acest proiect de lege, spre avizare fiind transmis Comisiei pentru buget, finanţe şi bănci, Comisiei pentru administraţie publică, amenajarea teritoriului şi echilibru ecologic şi Comisiei juridice, de disciplină şi imunităţi. Comisia pentru buget finanţe şi bănci a transmis un aviz pozitiv pentru această iniţiativă legislativă, iar celelalte două Comisii sesizate au avizat negativ propunerea legislativă. Comisia a examinat avizul favorabil cu observaţii şi propuneri emis de Consiliul Legislativ nr. 362/06.04.2010 precum şi Punctul de vedere al Guvernului nr. 2199/20.08.2010, care nu susţine adoptarea acestei iniţiative legislative.

Potrivit prevederilor art. 73 din Constituţia României, republicată, proiectul de lege  face parte din categoria legilor ordinare. 


Propunerea legislativă a fost  respinsă de Senat în şedinţa din 27 septembrie 2010, în calitate de primă Cameră sesizată.


Iniţiativa legislativă a fost dezbătută în şedinţa Comisiei din data de 16  februarie 2011. 


În conformitate cu prevederile art. 54, alin.(2) din Regulamentul Camerei Deputaţilor, republicat, a participat la lucrările Comisiei domnul secretar de stat Vasile TIMIŞ, din partea Ministerului Culturii şi Patrimoniului Naţional. 

Iniţiativa legislativă are ca obiect de reglementare aplicarea timbrului monumentelor istorice şi persoanelor fizice şi juridice care solicită eliberarea de autorizaţii de construire, pentru investiţiile în construcţii civile şi agroindustriale.

La lucrările Comisiei au fost prezenţi 12 deputaţi din totalul de 18 membri ai Comisiei.

Raportul Comisiei a fost adoptat cu unanimitatea voturilor celor prezenţi în sală în momentul votului. 


În conformitate cu art. 75 alin. (1) şi (3) din Constituţia României, republicată şi art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 

În urma dezbaterii, Comisia pentru cultură, arte, mijloace de informare în masă propune respingerea Propunerii legislative pentru modificarea şi completarea art. 51 al Legii nr. 422 din 18/7/ 2001, cu modificările şi completările ulterioare privind  protejarea monumentelor istorice.

Motivarea respingerii se întemeiază pe următoarele considerente:
Propunerea vizează domeniul autorizărilor în construcţii, reglementat de Legea 50/1991 şi nu regimul juridic al monumentelor istorice. Semnalăm faptul că aplicarea taxei de timbru, în forma modificată, ar presupune o dublă taxare a materiei impozabile, în sensul că pentru eliberarea autorizaţiei de construire contribuabilii ar urma să plătească două taxe - taxa pentru eliberarea autorizaţiei, reglementată prin Legea nr. 571/2003 privind Codul fiscal, cu modificările şi completările ulterioare, precum şi taxa de timbru pentru solicitarea eliberării autorizaţiei de construire aşa cum se propune în iniţiativa legislativă. Referitor la propunerea de completare art.51 cu un nou alineat, alin (7), trebuie menţionat faptul că gestionarea în regim extrabugetar de către Ministerul Culturii şi Patrimoniului Naţional a sumelor încasate din aplicarea timbrului monumentelor istorice contravine prevederilor Legii nr.500/2002 privind finanţele publice, cu modificările şi completările ulterioare, potrivit cărora toate veniturile reţinute şi utilizate în sistem extrabugetar, sub diverse forme şi denumiri, se introduc în bugetul de stat urmând regulile şi principiile acestui buget, cu excepţia veniturilor instituţiilor publice finanţate parţial sau integral din venituri proprii.

      PREŞEDINTE,

                             SECRETAR,


                 Raluca TURCAN

                Florin-Costin PÂSLARU
                    Şef birou,                                                                                 Consilier parlamentar,                                       


       Cristina Dan                                                                                        Dan Kalber              

PAGE  
3

